Document ID: 32004R2088

32004R2088
L 361/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2088/2004 НА КОМИСИЯТА
от 7 декември 2004 година
за изменение на Регламент (ЕО) № 2497/2001 и (ЕО) № 2597/2001 на Комисията относно тарифните квоти за някои видове риба и рибни продукти с произход от Хърватия и някои видове вина с произход от Хърватия, Бивша югославска република Македония и Словения
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Акта относно условията за присъединяване на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република и корекциите в договорите, на които се основава Европейският съюз (1), и по-специално член 57, параграф 2 от него, като взе предвид Регламент (ЕО) № 2248/2001 на Съвета от 19 ноември 2001 г. относно някои процедури за прилагане на Споразумението за стабилизиране и асоцииране между Европейските общности и техните държави-членки от една страна и Република Хърватска от друга, както и за прилагане на Временното споразумение между Европейската общност и Република Хърватска (2), и по-специално член 7 от него,
като взе предвид Регламент (ЕО) № 153/2002 на Съвета от 21 януари 2002 г. относно някои процедури по прилагането на Споразумението за стабилизиране и асоцииране между Европейските общности и техните държави-членки, от една страна, и Бившата югославска република Македония, от друга страна, а също и Временното споразумение между Европейската общност и Бившата югославска република Македония (3), и по-специално член 7 от него,
като има предвид, че:
(1)
С Решение 2004/778/ЕО от 11 октомври 2004 г. (4) Съветът сключи Протокол към Временното споразумение за търговията и свързаните с търговията въпроси между Европейската общност, от една страна, и Република Хърватия, от друга страна, за да отчете присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз, наричан по-нататък в текста за краткост „Протокола за разширяването“. Протоколът за разширяването се прилага временно, считано от 1 май 2004 г.
(2)
С решението си от 22 ноември 2004 г. (5) Съветът одобри подписването и осигури временното прилагане от 1 май 2004 г. на Протокол към Споразумението за стабилизиране и асоцииране между Европейските общности и техните държави-членки от една страна и Бившата югославска република Македония от друга страна, за да отчете присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз, наричан по-нататък в текста за краткост „Протокола за разширяването“.
(3)
Двата протокола за разширяването предвиждат нови тарифни квоти и промени в съществуващите тарифни квоти съгласно Регламент (ЕО) № 2497/2001 на Комисията от 19 декември 2001 г. за отварянето и предоставяне управлението на тарифни квоти на Общността за някои видове риба и рибни продукти с произход от Хърватия (6) и Регламент (ЕО) № 2597/2001 на Комисията от 28 декември 2001 г. за установяването и управлението на общностните тарифни квоти за някои видове вина с произход от Хърватия, Бивша югославска република Македония и Република Словения (7).
(4)
С оглед на прилагането на новите тарифни квоти и на промените в съществуващите тарифни квоти съгласно протоколите за разширяване е необходимо да се измени Регламент (ЕО) № 2497/2001 и Регламент (ЕО) № 2597/2001.
(5)
За 2004 г. обемите на новите тарифни квоти и увеличенията на обемите на съществуващите тарифни квоти следва да се изчислят пропорционално на основните обеми, посочени в протоколите за разширяването, като се отчита изтеклия период преди 1 май 2004 г.
(6)
За да се улесни управлението на някои съществуващи тарифни квоти, предвидени в Регламент (ЕО) № 2497/2001 и Регламент (ЕО) № 2597/2001 г., внесените количества в рамките на тези квоти следва да отчитат налагането на тарифните квоти, отворени съгласно Регламент (ЕО) № 2497/2001 и Регламент (ЕО) № 2597/2001 г., изменени с настоящия регламент.
(7)
След присъединяването на Словения към Европейския съюз тарифните квоти за вина с произход от тази държава-членка съгласно Регламент (ЕО) № 2597/2001 г. следва да се премахнат. Следователно позоваването на тези квоти трябва да се заличи.
(8)
Тъй като протоколите за разширяването се прилагат от 1 май 2004 г., настоящият регламент следва да се прилага от същата дата и да влезе в сила във възможно най-кратки срокове.
(9)
Предвидените в настоящия регламент мерки съответстват на становището на Комитета по Митническия кодекс,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 2497/2001 г. се заменя с Приложение I към настоящия регламент.
Член 2
Регламент (ЕО) № 2597/2001 се изменя, както следва:
1.
Заглавието се заменя със следния текст:
„отваряне и управление на общностните тарифни квоти за някои видове вина с произход от Република Хърватска и Бившата югославска република Македония“
2.
Член 1 се заменя със следния текст:
„Член 1
1. Когато се предлагат в свободно обращение в Общността, посочените в приложението вина с произход от Република Хърватия или Бившата югославска република Македония се пускат в свободно обращение от мита в рамките на годишните общностни тарифни квоти, посочени в настоящото приложение в съответствие с разпоредбите на настоящия регламент.
2. Ако някоя от посочените страни изплаща експортни субсидии по отношение на съответните продукти, освобождаването от мита в рамките на тарифните квоти, предвидени в допълнителните протоколи, сключени в Решения 2001/919/EО, 2001/918/EО и 2001/916/EО (наричани по-нататък в текста за краткост „допълнителни протоколи за вината“) се прекратява временно за съответната страна.“
3.
Член 3 се заменя със следния текст:
„Член 3
Независимо от условията по член 5, точка а) от приложение I във всеки от допълнителните протоколи за вината, вносът на вина в рамките на общностните тарифни квоти по член 1, параграф 1 се регламентира от разпоредбите на приложимите протоколи за определяне на понятието „продукти с произход от“ и методите на административно сътрудничество
-
към Временното споразумение между Европейската общност и Република Хърватия;
-
към Споразумението за стабилизиране и асоцииране между Европейските общности и техните държави-членки от една страна и Република Хърватия от друга страна;
-
към Споразумението за стабилизиране и асоцииране между Европейските общности и техните държави-членки от една страна и Бившата югославска република Македония от друга страна.“
4.
Член 5 се заменя със следния текст:
„Член 5
1. Индивидуалните тарифни квоти за вината с произход от Хърватия по част I от приложението с пореден номер 09.1588 се увеличава всяка година.
2. Годишното увеличение по параграф 1 може да се прилага, само ако са оползотворени най-малко 80 % от съответните количества, установени за предходната година.
Комисията прави преглед на обемите всяка година и приема разпоредби за прилагане на необходимите корекции на обемите за Хърватия.“
5.
Приложението се заменя с текста на приложение II към настоящия регламент.
Член 3
Количествата, пуснати в свободно обращение в Общността от 1 януари 2004 г. съгласно Регламент (ЕО) № 2497/2001 и Регламент (ЕО) № 2597/2001 г. в рамките на тарифните квоти с поредни номера 09.1581, 09.1582, 09.1583, 09.1584, 09.1585, 09.1586, 09.1588, 09.1589, 09.1558 и 09.1559, се отчитат при влизането в сила на настоящия регламент за определяне на съответните тарифни квоти, посочени в приложението към Регламент (ЕО) № 2497/2001 и Регламент (ЕО) № 2597/2001 г., изменено с настоящия регламент.
Член 4
Настоящият регламент влиза в сила на датата на неговото публикуване в Официален вестник на Европейския съюз.
Той се прилага от 1 май 2004 г.
Настоящият регламент е задължителен в своята цялост и се прилага пряко във всички държави-членки.
Съставен в Брюксел на 7 декември 2004 година.

Labels: 3
17
18
6